**SKUPNA IZJAVA O PALESTINI**

16. maj 2025

Ne bomo molčali ob humanitarni katastrofi, ki jo je povzročil človek in ki se odvija pred našimi očmi v Gazi. Več kot 50.000 moških, žensk in otrok je izgubilo življenje. V prihodnjih dneh in tednih bi jih lahko umrlo še veliko več od lakote, če ne bomo takoj ukrepali.

Pozivamo izraelsko vlado, naj nemudoma spremeni svojo sedanjo politiko, se vzdrži nadaljnjih vojaških operacij in v celoti odpravi blokado, da se zagotovi varna, hitra in neovirana humanitarna pomoč, ki jo bodo mednarodni humanitarni nosilci razdelili po celotnem območju Gaze v skladu s humanitarnimi načeli. Združene narode in humanitarne organizacije, vključno z UNRWA, je treba podpreti in jim zagotoviti varen in neoviran dostop.

Vse strani pozivamo, naj nemudoma ponovno prekinejo ogenj in brezpogojno izpustijo vse talce. V zvezi s tem pozivamo vse strani, naj se znova nujno in v dobri veri vključijo v pogajanja o prekinitvi ognja in izpustitvi talcev ter priznajo pomembno vlogo Združenih držav, Egipta in Katarja.

To je podlaga, na kateri lahko zgradimo trajni, pravičen in celovit mir, ki temelji na uresničevanju rešitve dveh držav. Še naprej bomo podpirali pravico palestinskega ljudstva do samoodločbe in si v okviru Združenih narodov ter z drugimi nosilci, kot so Arabska liga ter arabske in islamske države, prizadevali za mirno in trajnostno rešitev. Le mir lahko prinese varnost Palestincem, Izraelcem in regiji, in le spoštovanje mednarodnega prava lahko zagotovi trajen mir.

Prav tako obsojamo nadaljnje zaostrovanje na Zahodnem bregu, vključno z Vzhodnim Jeruzalemom, kjer se povečuje nasilje naseljencev, širijo nezakonite naselbine in stopnjujejo vojaške operacije Izraela. Prisilna razselitev ali izgon palestinskega ljudstva na kakršen koli način je nesprejemljiv in bi pomenil kršitev mednarodnega prava. Zavračamo vse take načrte ali poskuse demografskih sprememb.

Prevzeti moramo odgovornost, da ustavimo to opustošenje.

Kristrún Frostadóttir, predsednica vlade Islandije

Micheál Martin, predsednik vlade Irske

Luc Frieden, predsednik vlade Luksemburga

Robert Abela, predsednik vlade Malte

Jonas Gahr Støre, predsednik vlade Norveške

Pedro Sánchez, predsednik vlade Španije

Dr. Robert Golob, predsednik vlade Slovenije